Kinders met spesiale behoeftes hier tuis | Netwerk24
Kinders met spesiale behoeftes hier tuis
Deur Marthinus Koekemoer 12 September 2018 08:33
Vir sommige ouers met kinders met spesiale behoeftes is die Mozart Akademie in Magalieskruin 'n laaste uitweg. Dis hier waar kinders van 3 tot 18 jaar oud wie se spesiale behoeftes moeilik is om te diagnoseer, welkom is.
Clarissa Dos Santos gebruik 'n bal en hoepel om van die leerlinge by die Mozart Akademie te leer. Danica Mulder gaan die bal gooi. Links van haar is Corean Poley. Agter Mulder is Jayden Maritz en regs van haar is Charis Nel, Zac du Toit, Atlarelang Mokgara, Rinique Kruger (ook 'n onderwyseres) en Rick Scheepers. Foto: Marthinus Koekemoer
"Die Akademie het in Februarie 2012 sy deure geopen," sê Carin Scheepers, tans die hoofbestuurder by dié organisasie sonder winsbejag. Carina Thirion het die skool begin en het baie ingesit, maar toe sy aan die einde van 2016 na die Wes-Kaap verhuis het, het die skool swaar begin trek."
Daar was vir 'n paar maande 'n ander bestuurder voordat Scheepers die leisels oorgeneem het. Sy is soos Thirion self 'n ouer van 'n seun met spesiale behoeftes. Haar seun is by verskeie ander skole die deur gewys voordat hy by Mozart plek gekry het.
"Omtrent al ons leerlinge het 'n vorm van epilepsie en hul ontwikkeling is ver agter normale kinders van hul ouderdom," sê Scheepers. "Baie van hulle het ook ongediagnoseerde toestande wat dit vir hulle by ander skole moeilik maak."
Yolanda Koen, die opvoedkundige hoof by die Mozart Akademie, se seun het Angelman-sindroom en is ook 'n leerling by die skool. "Arno was in 'n stadium herhaaldelik in hoësorg," sê sy.
Arno Koen, Marinel van Niekerk, Liiza Barkhuizen en Bennemie Strydom is lekker doenig in Zandelee Burke (tweede van regs) se klas.
"Ek en my man het besluit om van Cullinan na Pretoria te verhuis om beter mediese sorg te probeer bekom. Ek het my werk bedank om na Arno om te sien, maar uiteindelik kon ons nie meer voorbly nie. Gelukkig het Mozart tot ons redding gekom."
Koen skat hul maandelikse onkostes om na Arno om te sien bedra tot R20 000 per maand. Dit kos elke ouer R3 300 per maand om hul kind by Mozart te laat skoolgaan. Die kinders word daagliks op verskeie maniere gestimuleer en geleer. Hulle word byvoorbeeld met musiek en op allerlei sensoriese wyses tot 13:30 op weeksdae besig gehou. Daar is ook 'n naskoolse program waarby leerlinge kan inskakel.
Daar is tans 19 leerlinge by die akademie ingeskakel, maar hulle het plek vir 30. Elke klas het 'n maksimum van agt kinders.
"Die spreekwoord lui 'n mens moet jou sente twee keer omdraai, maar ons voel asof ons dit sewe keer moet doen," sê Scheepers.
"Ons het groot drome vir die skool, waarvan ons eie perseel die grootste van almal is. Sodoende sal ons nog meer aan die kinders kan bied."